Man vas oor polisiesersant se moord | Maroela Media
Sers. Pieter de Lange en sy vrou, Nelmarié. Sy het by dié foto van hulle op Facebook geskryf: “Hy is my lewe en my hart. Sonder hom is ek niks.”
ŉ 31-jarige man is in hegtenis geneem in verband met die moord op sers. Petrus Gerhardus de Lange in Limpopo.
Kapt. Matimba Maluleke, woordvoerder van die Valke, het gesê ŉ taakspan het die verdagte aangekeer. Hy sal na verwagting Maandag in die Seshego-landdroshof verskyn. “Beamptes het tydens sy inhegtenisneming Vrydagaand beslag gelê op ŉ ongelisensieerde vuurwapen en ŉ vermoedelik gesteelde motor is gekonfiskeer.”
Maroela Media het vroeër berig De Lange was in November 2018 aan diens waar hy ŉ beweerde dwelmtransaksie in Bulwayostraat, Ladanna, Polokwane, dopgehou het toe hy aangeval is. ŉ Groep verdagtes in twee voertuie het na die voertuig aangery gekom waarin De Lange gesit het. Vier het uitgeklim en met handwapens op die polisieman begin skiet.
Die 30-jarige lid van die Westenburg-polisiestasie het op pad na die hospitaal aan sy beserings beswyk.
“Die taakspan het kort ná die aanval ŉ gesteelde BMW naby die misdaadtoneel gevind. Die aanvallers het dit vermoedelik vroeër dieselfde dag gebruik.”
Die soektog na nog aanvallers duur voort.
Luidens berigte is ŉ vragmotorbestuurder, wat verby die toneel gery het, deur ŉ dwaalkoeël in sy hand gewond tydens die skietery op De Lange.
Hulle hoef nie te ver te soek nie, die feit dat hulle geweet het hy is n polisieman gee te kenne dat daar polisie betrokke was.
Malema se slagspreuk is mos nie verniet “kill the boer ” …… nie.